Ski-VM 2017

Beste utøvere

Totalt 75 utøver vant minst en medalje.

Dopingspøkelset fra Lahtis

Forrige gang Ski-VM ble arrangert i Lahtis, endte det med langrennsportens største dopingskandale der store deler av det finske laget ble dopingtatt på hjemmebane. Blant disse var Mika Myllylä, Jari Isometsä og Harri Kirvesniemi, som alle hadde habile internasjonale karrierer bak seg. For Myllyläs del ble avsløringene inngangen til et hardt liv med alkoholmisbruk, og han ble funnet død i sitt hjem i 2011. Ikke alle syntes det var en god idé da man en måned før VM proklamerte at det var planlagt en statue av Myllylä i hans hjemby Haapajärvi. Tildelingen av mesterskapet til Lahtis ble oppfattet som en anerkjennelse av at finsk skisport nå var endelig rehabilitert for ukulturen som hadde ført til dopingavsløringene under mesterskapet i 2001.
I forkant av mesterskapet var det rettet sterke mistanker mot russisk idrett gjennom den såkalte McLaren-rapporten hvor det ble hevdet at det var iscenesatt et omfattende statlig dopingprogram fra russisk side med over 1000 involverte utøvere og særlig fokus på OL i Sotsji i 2014 hvor russiske langrennsløpere gjorde det meget bra. I desember 2016 kunngjorde Den internasjonale olympiske komité (IOC) at 28 russiske idrettsutøvere ville bli midlertidig suspendert. Blant disse var langrennsløperne Aleksandr Legkov, Maksim Vylegzjanin, Jevgenij Belov, Julija Ivanova, Aleksej Petukhov og Jevgenija Sjapovalova. IOC mente å ha beviser på at dopingprøvene til disse utøverne under Sotsji-OL var blitt tuklet med. De russiske langrennsløperne bedyret sin uskyld og prøvde å få omgjort utestengelsen slik at de kunne delta i Tour de Ski og Ski-VM i Lahtis, men fikk ikke gehør for dette.
VM i Lahtis var det første mesterskapet etter de to store norske dopingsakene knyttet til Martin Johnsrud Sundby og Therese Johaug. Sundby hadde sonet ferdig sin utestengelse, mens Johaug var fortsatt suspendert og kunne ikke delta i mesterskapet. På pressekonferansen i starten av VM kom landslagssjef Vidar Løfshus med en kraftsalve der han gikk langt i å gi mediene skylden for Johaugs dopingsak. Budskapet ble ikke tatt vel imot, og fra norsk hold ble Løfshus bedt om å trekke uttalelsene. Da mesterskapet var ferdig, kom også Petter Northug med kraftig kritikk av Løfshus.
Det vakte også reaksjoner da Marit Bjørgen i sitt intervju etter gullet på 15 km skiathlon proklamerte at hun delte seieren med Therese Johaug. Sergej Ustjugov uttrykte også i sitt seiersintervju etter 30 km skiathlon at han ikke kunne forstå hvorfor hans russiske lagkamerater var suspendert fra mesterskapet. Mange reagerte på at han i oppladningen til mesterskapet hadde fått hjelp fra dopingdømte Jevgenij Dementjev. Da Iivo Niskanen vant 15 km klassisk, uttalte han at Mika Myllylä hadde vært hans store helt og inspirasjon, og at han nå måtte få hvile i fred.

Langrenn

4. februar tok Norges Skiforbund ut 20 utøvere, åtte kvinner og tolv menn, med Hans Christer Holund, Silje Øyre Slind og Marthe Kristoffersen som hjemmeværende reserver. Petter Northug ga senere fra seg sin plass i troppen til Holund, og gikk kun sprinten og femmila, siden han var regjerende mester og dermed hadde friplass.

Skihopping

17. februar tok Norges Skiforbund ut ni utøvere, tre kvinner og seks menn. Ifølge sportssjef Clas Brede Bråthen stiller Norge «i utfordrerrollen», med Maren Lundby og Daniel-André Tande på 3.-plass i verdenscupen sammenlagt. Landslagstrener for menn, Alexander Stöckl, fikk hjelp fra Andreas Vilberg, Roy Myrdal og Magnus Brevig til å velge utøverne som var i best form. Kvinnelandslagstrener Christian Meyer uttalte en målsetting om å kjempe i toppen både i den individuelle konkurransen, samt i mikslagkonkurransen.